Die alchemis - Protea Boekhuis
Hierdie verhaal, skitterend in sy eenvoud, gaan oor 'n Andalusiese skaapwagter genaamd Santiago wat uit sy vaderland Spanje vertrek en deur Egipte se woestyn reis op soek na 'n skat wat by die piramides begrawe is. Langs die pad ontmoet hy 'n sigeunerin, 'n man wat homself 'n koning noem, en 'n alchemis. Hulle almal help Santiago om tydens sy soektog op koers te bly. Niemand weet wat die skat is en of Santiago die struikelblokke langs die pad sal oorkom nie. Maar wat begin as 'n reis op soek na wêreldse goed, verander in 'n ontdekking van die skat binne-in 'n mens self. Santiago se verhaal is ryk, inspirerend en eg menslik; dis 'n universele ode aan hoe ons drome ons kan transformeer en hoe belangrik dit is om na ons harte te luister.
"Om dit waarvoor jy bestem is te verwesenlik, is 'n mens se enigste verpligting." - Uit Die alchemis
"Hierdie roman se boeiende verhaal en die stralende elegansie waarmee dit vertel word, is gefundeer in die ewige wysheid oor hoe om jou hart te volg." - Booklist
Paulo Coelho is in 1947 in Rio de Janeiro gebore. Hy is 'n topverkoper en een van die wêreld se mees invloedryke skrywers. Meer as 135 miljoen eksemplare van sy romans is al in meer as 168 lande verkoop en sy werk is in 73 tale vertaal. Besoek die skrywer aanlyn by www.paulocoelho.com.